
УПУТСТВО ЗА КОРИСНИКЕ О СПРОВОЂЕЊУ ПРОГРАМA „ВРАТИ СЕ И СТВАРАЈ“ – ПРОГРАМ ПОДРШКЕ ПОКРЕТАЊУ И РАЗВОЈУ ПОСЛОВАЊА ПОВРАТНИКА ИЗ ИНОСТРАНСТВА У 2026. ГОДИНИ (Извод из Програма са додатним информацијама)

У овом документу су дате детаљне информације потенцијалним корисницима програма „Врати се и стварај“ – програм подршке покретању и развоју пословања повратника из иностранства у 2026. години (у даљем тексту: Програм), па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма. Документ је допуњен додатним појашњенима која су означена italic текстом.

KOРИСНИЦИ СРЕДСТАВА
Право да се пријаве за доделу бесповратних средстава имају:

1) правна лица, регистрована у Агенцији за привредне регистре (у даљем тексту: АПР) најраније 1.1.2020. године, као привредна друштва, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2025. годину или су основана у периоду почев од 1.1.2026. године 
2) предузетници регистровани у АПР најраније 1.1.2020. године
Предузетник или власник најмање 50% удела у привредном субјекту мора бити лице које је повратник. Повратник, у смислу овог Програма, је лице које има српско држављанство и које почев од 1.1.2016. године у најмање једном периоду од 24 или више месеци у континуитету није претежно боравило на територији Републике Србије.
Привредни субјект који конкурише мора бити у већинском приватном власништву, а други оснивач, поред повратника, може бити физичко или правно лице. Уколико се у том случају ради о страном физичком лицу, оно мора да има пребивалиште у Републици Србији, уз испуњење свих осталих услова Програма. Разврставање величине обвезника се врши на основу величине утврђене на основу   последње предатих финансијских извештаја који су званично објављени на сајту АПР-а, а које се примењује за наредну пословну годину. 


Средства по овом програму не могу се користити у сврху обављања следећих делатности разврстаних према Уредби о класификацији делатности („Службени гласник РС”, број 54/10):

1. Сектор А Пољопривреда, шумарство и рибарство; 

2. Сектор Б Рударство;
3. У оквиру сектора Ц Прерађивачка индустрија, грана 12.0 производња дуванских производа, област 19 Производња кокса и деривата нафте, група 20.51 Производња експлозива, група 20.60 Производња вештачких влакана, група 24.10. Производња сировог гвожђа, челика и феролегура, група 24.46 Производња нуклеарног горива, група 25.40 Производња оружја и муниције, група 30.40. Производња борбених војних возила;
4. Сектор Д Снабдевање електричном енергијом, гасом, паром и климатизација;
5. Сектор Е Снабдевање водом; Управљање отпадним водама, контролисање процеса уклањања отпада и сличне активности;
6. Сектор Г Трговина на велико и трговина на мало; поправка моторних возила и мотоцикала, осим гране 45.2 Одржавање и поправка моторних возила

7. Сектор К Финансијске делатности и делатност осигурања;
8. Сектор Л Пословање некретнинама;
9. У оквиру Сектора Р Уметност; Забава и рекреација, област 92 Коцкање и клађење; 

10. У оквиру Сектора С Остале услужне делатности, области 94 Делатност удружења 

11. Сектор Т Делатност домаћинстава као послодавца; Делатност домаћинстава која производе робу и услуге за сопствене потребе.

Изузетно, средствима Програма се може финансирати трговинска делатност, која у себи има одређени степен обраде. 

Под обрадом се подразумева промена физичких својстава робе и стављање исте у функцију новог финалног производа (цвећаре и сл.) У том случају, неопходно је да подносилац захтева, достави додатну документацију којом доказује да реализује одређени степен обраде као што су: слике постојећих машина које користи, фактуре за испоручен сопствени производ, опис технолошког процеса и сл.  

У случају да привредни субјекат обавља једну од делатности предвиђених програмом, која није регистрована у АПР пре оглашавања јавног позива као његова претежна делатност или претежна делатност његовог огранка (за предузетнике – издвојеног места), односно трговинску делатност, која у себи има одређени степен обраде, потребно је да достави доказ за обављање делатности и то:
· слике погона и постојећих машина односно простора у којем се обавља делатност са постојећом опремом; 

· картице основних средстава на дан конкурисања на којима је обележена опрема која се користи за обављање делатности, која се доказује, и за коју су достављене слике

· три рачуна/фактуре за испоручен сопствени производ односно услугу из претходне две године, за различите купце, који нису у групи повезаних.

НАМЕНА СРЕДСТАВА
Средства опредељена Програмом намењена су за суфинансирање:

1. нових или половних (не старијих од пет година) машина и опреме;

2. нових возила неопходних за обављање делатности;
3. нове рачунарске опреме и софтверских лиценци; 

4. адаптације, инвестиционог и текућег одржавања пословног или производног простора, који је у власништву или закупу подносиоца захтева;

5. трајних обртних средстава, која могу да чине највише 20% укупног инвестиционог улагања односно највише 20% вредности траженог улагања (бесповратна и кредитна/сопствена);
Такође, средства се могу користити и за машине и опрему за унапређење енергетске ефикасности и еколошких аспеката сопственог пословања.
Извођач радова и добављач опреме/машина/возила не може бити повезано лице са корисником средстава по Програму у смислу Закона о привредним друштвима („Службени гласник РС”, бр. 36/11, 99/11, 83/14 - др. закон  5/15, 44/18, 95/18, 91/19 и 109/21) и Закона о банкама („Службени гласник РС”, бр. 107/05, 91/10 и 14/15). Извођач радова и добављач опреме/машина/возила мора бити предузетник или привредно друштво.

Средства по овом програму не могу се користити за рефундирање трошкова у оквиру активности које су биле започете или завршене пре доношења решења о додели бесповратних средстава. 
Корисник не може да започне активности пре потписивања уговора о додели бесповратних средстава и уговора о кредиту са Фондом. Сви трошкови који су настали пре тог тренутка, не могу бити рефундирани из средстава Програма.
Изузетно, уколико привредни субјект, услед наметања услова од стране добављача и/или продавца, има обавезу претходне уплате аванса и/или депозита из сопствених средстава, уплата наведеног аванса и/или депозита је могућа у максималном износу до 10% вредности улагања према достављеној понуди, профактури, предуговору или уговору, с тим да она представља сопствено учешће подносиоца захтева и не може бити предмет рефундирања.

Уколико је машина/опрема половна, неопходно је доставити доказе о власништву односно начину стицања својине, доказе да је машина/опрема плаћена у целости, картицу основних средстава власника машине/опреме, процену вредности судског вештака (са листе судских вештака Фонда) и изјаву власника да је спреман да је отуђи. Уколико је продавац половне машине/опреме која је предмет куповине и финансирања по овом програму, привредни субјекат овлашћен за промет/трговину половних и ремонтованих машина/опреме може се прихватити понуда без процене вредности овлашћеног судског вештака. Машина/опрема, које је предмет финансирања, у складу са овим програмом, односно за чију се набавку додељују бесповратна средства, не може бити купљено од физичког лица. У случају набавке половних машина/опреме понуде оних добављача чија делатност није у вези са предметом продаје односно оних који се не баве продајом половних машина и опреме којe су предмет финансирања по овом програму, могу бити неприхваћене.
Добављач нове опреме, машина и возила мора  бити предузетник или привредно друштво, који је произвођач, увозник или дистрибутер предмета инвестиције који се набавља. Добављач-произвођач је онај за кога се на основу јавно доступних информација може закључити да се бави производњом тражене опреме која је предвиђена предметним инвестиционим улагањем клијента.  У супротном, потребно је да клијент достави допуну документације и то:

- изјаву добављача са образложењем да је уједно и произвођач опреме;

- слике производног погона добављача; 

- копије три фактуре добављача за опрему испоручену у претходне две године, сличне вредности или намене.

Добављач-увозник/дистрибутер опреме је онај за кога се на основу јавно доступних информација може закључити да се бави увозом/дистрибуцијом опреме. У супротном  потребно је да клијент достави допуну документације и то:

- изјаву добављача са образложењем да је увозник/дистрибутер опреме;

- копије три фактуре добављача за опрему испоручену у претходне две године, сличне вредности или намене. 
Уколико је опрема домаћег порекла мора бити набављена директно од произвођача.

Уколико је предмет набавке опрема за унапређење енергетске ефикасности и еколошких аспеката сопствене производње, у смислу овог Програма, под истом се могу сматрати:
· алтернативни системи за производњу топлотне и електричне енергије искључиво за сопствене потребе, односно за потребе производног погона (соларни панели, постројења на природни гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему); НАПОМЕНА: Законом  коришћењу обновљивих извора енергије ("Сл. Гласник РС", бр. 40/21, 35/23 и 94/2024) се дефинише да  инсталисана снага купаца-произвођача треба да буде ограничена до 150 kW за купце-произвођаче који нису у категорији домаћинства.
· специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).

Под опремом за енергетску и еколошку ефикасност се у смислу овог Програма, не сматра набавка материјала за топлотну изолацију производног погона, замена столарије, замена конвенционалне ЛЕД расветом. Такође, изградња мини хидро електрана и ветроелектрана се не сматра алтернативним системом за потребе производње енергије, у смислу овог Програма.
Средствима Програма се може финансирати куповина опреме за потребе енергетске и еколошке ефикасности, као и радови за уградњу/монтажу исте, али не и транспортни трошкови и сви други трошкови који се иначе не могу финансирати средствима овог Програма (ови трошкови не могу бити приказани на профактури). 
Набавка хладњача/расхладних уређаја и сушара је дозвољена само уколико се исти постављају на земљишту, односно у производно –пословне објекте који су у власништву подносиоца захтева односно власништву оснивача подносиоца захтева или у породичном власништву (родитељи, супруг/супруга, рођени брат/сестра, деца оснивача). Набавка соларних панела је дозвољена искључиво ако се они постављају на производне/пословне просторе (не и земљиште,  породичне куће, станове и сл.) који су 100% у власништву оснивача подносиоца захтева,
Набавка возила је прихватљива искључиво уколико је возило непосредно намењено и неопходно за обављање претежне делатности подносиоца захтева и у непосредној је функцији реализације пословних активности. Возило мора по својим техничким карактеристикама, намени и вредности бити примерено потребама обављања делатности, а набавка возила чије карактеристике или ниво опреме превазилазе оправдане потребе пословања неће се сматрати прихватљивом. Набавка СУВ возила, кабриолета и луксузних возила није дозвољена Програмом.  Код услужних делатности, набавка возила је дозвољена само уколико делатност има карактер сталног теренског рада (нпр. кетеринг, ауто – школе, патронажна служба и сл).
Под набавком рачунарске опреме подразумева се опрема намењена искључиво  обављању производне или услужне делатности којом се бави привредни субјекат. Рачунарска опрема мора бити нова и намењена за професионалну употребу. Мобилни телефони нису предвиђени за финансирање средствима Програма.
Под набавком софтвера (софтверске лиценце) подразумева се софтвер намењен искључиво  обављању производне или услужне делатности којом се бави привредни субјекат. Не финансира се израда софтвера за индивидуалне потребе, већ искључиво набавка готових софтвера, односно софтверске лиценце.
Текуће (редовно) одржавање објекта јесте извођење радова који се предузимају ради спречавања оштећења која настају употребом објекта или ради отклањања тих оштећења, а састоје се од прегледа, поправки и предузимања превентивних и заштитних мера, односно свих радова којима се обезбеђује одржавање објекта на задовољавајућем нивоу употребљивости, као што су; кречење, фарбање, замена облога, замена санитарија, радијатора, замена унутрашње и спољашње столарије и браварије, замена унутрашњих инсталација и опреме без повећања капацитета и други слични радови, ако се њима не мења спољни изглед зграде и ако немају утицај на заједничке делове зграде и њихово коришћење.

Инвестиционо одржавање представља извођење грађевинских, занатских и других радова на постојећем пословном објекту или пословном простору ради побољшања услова његовог коришћења, унапређења функционалних, техничких, безбедносних и енергетских карактеристика, као и замене постојећих елемената, уређаја и инсталација новим елементима, уређајима и инсталацијама истих или бољих карактеристика, без промене намене и габарита објекта и без извођења радова који, у складу са законом којим се уређује планирање и изградња, представљају реконструкцију, доградњу или изградњу новог објекта.
Адаптација објекта подразумева извођење грађевинских и других радова на постојећем објекту којима се врши промена организације простора у објекту, замена уређаја, постројења, опреме и инсталација истог капацитета, којима се не утиче на стабилност и сигурност објекта, не мењају конструктивни елементи, не мења спољни изглед и не утиче на безбедност суседних објеката, саобраћаја, заштите од пожара и животне средине.

Грађевински радови адаптације, инвестиционог и текућег одржавања могу да се изводе средствима Програма искључиво у пословном/производном простору, који су у катастру непокретности уписани као пословни/производни простор, а не и у стамбеном простору. (Нпр. Привредни субјекат који обавља делатност у простору који се води као стамбени, не може средствима Програма изводити грађевинске радове у њему). Уједно, при извођењу ових радова треба прибавити све потребне дозволе.
Извођач радова треба да буде регистрован за ту делатност, да поседује своју грађевинску оперативу за извођење радова и одговарајући број радника.
Трајна обртна средства која могу бити предмет финансирања обухватају: набавку сировина, репроматеријала, амбалаже,  канцеларијскog материјалa, горивa и   ситан инвентар.

Корисник средстава не може у року до две године од дана закључења уговора о додели бесповратних средстава са Фондом за развој да заложи предмет инвестиционог улагања код повериоца који није Фонд за развој. Корисник средстава може заложити предмет инвестиционог улагања код Фонда искључиво као средство обезбеђења обавеза по овом програму.
За профактуре издате на износе у страној валути, за обрачун динарске противвредности користи се средњи курс НБС на дан издавања профактуре и исте морају бити преведене.
Подносиоци захтева морају да: 

· у случају набавке опреме, уз профактуру обавезно приложе проспект/каталог са фотографијама опреме наведене у профактури, односно нацрт опреме у случају да иста треба да буде наменски израђена за подносиоца захтева;

· у случају да инвестиционо улагање обухвата извођење грађевинских радова, приликом предаје захтева неопходно је да се достави Решење којим се одобрава извођење грађевинских радова, односно доказ да је поднет захтев за издавање Решењa којим се одобрава извођење грађевинских радова. Уколико није достављено уз захтев, Решење којим се одобрава извођење грађевинских радова се доставља током обраде захтева за кредит, а најкасније пре закључења уговора о кредиту. Инвеститор у Решењу о одобрењу за извођење грађевинских радова мора да буде подносилац захтева, осим у случају предузетника када инвеститор може бити оснивач предузетничке радње. 
· уз наведену дозволу неопходно је доставити и сву осталу документацију у складу са Законом о планирању и изградњи а која је ближе дефинисана Садржајем потребне документације;  Уколико се изводе грађевински радови за које се не издаје дозвола, подносилац захтева доставља потврду надлежног органа да се за извођење радова који су наведени у предмеру, предрачуну и понуди, не издаје дозвола. Потврду је потребно доставити приликом предаје Захтева а најкасније у току обраде Захтева. 
· уколико је предмет инвестиционог улагања извођење грађевинских радова на објекту у закупу привредног субјекта, неопходно је да Уговор о закупу буде оверен код јавног бележника и да трајање закупа буде најмање 6 месеци дуже од рока враћања кредита, или минимум 24 месеци од подношења захтева уколико привредни субјекат буде корисник само бесповратних средстава. Поред наведеног, неопходно је да закуп буде уписан у катастру и да  су Уговором о закупу дефинисана права и обавезе закупца везано за адаптацију, инвестиционо и текуће одржавање простора. Уколико то није случај , неопходно је да постоји од стране јавног бележника оверен Уговор о заједничком улагању којим се ближе дефинишу односи закуподавца и закупца везано за планирано инвестиционо улагање. 
ФИНАНСИЈСКИ ОКВИР
Привредни субјекти који задовоље услове Програма могу остварити право на финансијску подршку у виду бесповратних средстава у износу:

- до 40% вредности улагања, а највише 1.200.000,00 динара

- до 50% вредности улагања, за повратнике рођене 1991. године и касније или за привредне субјекте који припадају јединицама локалне самоуправе, које су разврстане у трећу или четврту групу развијености у складу са чланом 12. Закона о регионалном развоју („Службени гласник РС”, бр. 51/09, 30/10 и 89/15-др. закон) и Уредбом о  утврђивању јединствене листе развијености региона и јединица локалне самоуправе за 2014. годину. Највиши износ бесповратних средства у овом случају може бити 1.500.000,00 динара.

- до 60% за повратнике рођене  1991. године и касније, чији привредни субјект припада јединицама локалне самоуправе, које су разврстане у трећу или четврту групу развијености у складу са чланом 12. Закона о регионалном развоју („Службени гласник РС”, бр. 51/09, 30/10 и 89/15-др. закон) и Уредбом о  утврђивању јединствене листе развијености региона и јединица локалне самоуправе за 2014. годину. Највиши износ бесповратних средства у овом случају може бити 1.800.000,00 динара.
Вредност улагања се обрачунава на основу вредности исказане на профактури или предрачуну/понуди извођача радова, укључујући износ ПДВ. Добављач који је у систему ПДВ-а мора доставити предрачун са исказаним ПДВом.
Привредни субјекти који припадају трећој или четвртој групи развијености су привредни субјекти из недовољно и изразито недовољно развијених јединица локалне самоуправе који на наведеној територији обављају делатност у седишту или у регистрованом огранку (за предузетнике издвојеном месту), које је регистровано пре јавног позива у недовољно развијеним јединицама локалне самоуправе. У случају да се делатност обавља у регистрованом огранку (за предузетнике издвојеном месту), који се налази у трећој или четвртој групи развијености, исти мора бити регистрован најмање годину дана пре подношења захтева.

Преостали износ инвестиционог улагања привредних друштава и предузетника финансираће се из сопствених средстава или из кредита Фонда. 
Уколико је укупна вредност улагања већа од 3.000.000,00 динара, корисним је у обавези да разлику финансира сопственим средствима.
Корисници:

Однос 60% кредит или сопствена средства-40% бесповратна средства
	Износ за правна лица и предузетнике
	Кредит РСД или сопствена средства
	Бесповратна средства РСД
	Укупно РСД

	Минимални
	375.000,00
	250.000,00
	625.000,00

	Максимални
	1.800.000,00
	1.200.000,00
	3.000.000,00


Корисници из 3. и 4. групе развијености или повратници рођени 1991. године и касније:

Однос 50% кредит или сопствена средства -50% бесповратна средства
	Износ за правна лица и предузетнике
	Кредит РСД или сопствена средства
	Бесповратна средства РСД
	Укупно РСД

	Минимални
	250.000,00
	250.000,00
	500.000,00

	Максимални
	1.500.000,00
	1.500.000,00
	3.000.000,00


Корисници из 3. и 4. групе развијености уједно и повратници рођени 1991. године и касније:

Однос 40% кредит или сопствена средства -60% бесповратна средства
	Износ за правна лица и предузетнике
	Кредит РСД или сопствена средства
	Бесповратна средства РСД
	Укупно РСД

	Минимални
	166.666,00
	250.000,00
	416.667,00

	Максимални
	1.200.000,00
	1.800.000,00
	3.000.000,00


Кредити Фонда одобраваће се под следећим условима:
1) износ кредита: до РСД 1.800.000,00;

2) рок отплате до 60 месеци, у оквиру кога је грејс период до 12 месеци;

3) каматна стопа: уз примену валутне клаузуле 2,5% годишње;

4) средства обезбеђења: 
· залога на опреми/возилу које је предмет финасирања или на другој постојећој опреми исте или веће вредности, 
· меница привредног субјекта,
· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица,

· уговорно јемство правних лица и предузетника,

· уговорно јемство физичког лица.

У случају да је привредни субјект регистрован најраније 1.1.2024. године, а неки од оснивача имају 60 и више година, поред средстава обезбеђења, потребно је у случају да му је одобрен кредит, до потписивања уговора доставити и полисе животног осигурања за те осниваче винкулиране на Фонд или јемство физичког лица.
Корисник може понудити и друга средства обезбеђења у складу са Програмом Фонда.(Могућност достављања хипотеке у вредности 1,2:1, као и гаранције банке. Залога на постојећој опреми треба да буде са пондером 1,2:1, минимална вредост од 100.000,00 РСД).
Бланко сопствене менице корисника кредита, са клаузулом ''без протеста'' и меничним овлашћењем се обавезно достављају уз неко од наведених средстава обезбеђења .

Као инструмент обезбеђења кредита може служити једно од наведених инструмената обезбеђења, односно комбинација више наведених инструмената обезбеђења.

Додатно, оснивачи су дужни да доставе по две личне менице ради осигурања кредита, а у случају где имамо више оснивача, сви оснивачи морају да дају по две личне менице, осим оних који имају испод 5% учешћа у власништву и оних који су страни држављани. 
Као инструмент обезбеђења кредита може служити једно од наведених инструмената обезбеђења, односно комбинација више наведених инструмената обезбеђења.

Јемство повезаног правног лица или предузетника са подносиоцем захтева, не може бити основно обезбеђење кредита.

Однос тржишне вредности наведених инструмената обезбеђења у односу на износ кредита увећан за припадајућу камату и друге трошкове, треба да буде 1,2:1.

Када се као инструмент обезбеђења уредног враћања кредита нуди хипотека или залога, на предмету хипотеке/залоге обавезна је полиса осигурања.
Када се као инструмент обезбеђења уредног враћања кредита нуди уговорно јемство физичког лица,  жирант у складу са својим месечним примањима и  другим задужењима мора имати кредитну способност  за додатна и нова задужења. Сва задужења могу бити до половине износа зараде, oдносно до  ¼ ако је њен износ једнак или мањи од минималне зараде утврђене у складу са законом. Жирант физичко лице не може бити старије од 60 година. 
Када се као инструмент обезбеђења уредног враћања кредита нуди залога на покретним стварима у власништву односно залога на будућој машини/опреми/возилу/алату, опрема која има високу стопу амортизације ( преко 20% годишње )  не може бити понуђена као ручна залога/средство обезбеђења кредита,  јер ће иста  у предвиђеном року отплате кредита (у периоду од 5 година) бити  потпуно амортизована и обезвређена.
Фонд задржава право да тражи и додатно средство обезбеђења, уколико анализом захтева утврди да је то потребно.
Фонд ће за све кредите наплаћивати провизију за обраду захтева, у висини од 0,3% од износа одобреног кредита, једнократно.

Фонд ће, приликом одобравања кредитног захтева, разматрати финансијске параметре пословања подносиоца захтева, а што је ускладу са његовим редовним процедурама за одобрење кредита. 
Уколико је вредност одобрених средстава мања од вредности тражених средстава, подносилац захтева, уколико прихвати решење о додели бесповратних средстава недостајући износ средстава мора финансирати из сопствених средстава. 
УСЛОВИ ЗА ДОДЕЛУ БЕСПОВРАТНИХ СРЕДСТАВА ПО ПРОГРАМУ
Услов за доделу бесповратних средстава је да предузетник односно лице које је власник најмање 50% удела у привредном друштву које конкурише достави доказ да има српско држављанство и да је након 1.1.2016. године, у најмање једном периоду од 24 или више месеци у континуитету, није претежно боравило на територији Републике Србије.
Доказивање испуњености услова који се односи на период боравка у иностранству се врши достављањем: 

1. Потврде о промени пребивалишта/боравишта у Републици (издаје надлежни орган РС); или

2. Потврде о пребивалишту/ боравишту у другој држави или извода из одговарајућег регистра страног надлежног органа (издаје страни надлежни орган); или

3. Потврде страног послодавца о радном односу у другој држави и раду на територији друге државе;  или

4. Доказа надлежног органа социјалног осигурања друге државе (документ надлежног органа социјалног осигурања друге државе) ;  или

5. Дипломе, уверења или потврде високошколске установе у иностранству о упису, похађању или завршетку студија, којом се доказује да је лице у одређеном периоду похађало студије у иностранству.

Сва документа издата од стране надлежних органа или институција друге државе (докази под бројем 2,4,5) достављају се предходно прописно легализована, односно снабдевена апостилом, када је то предвиђено међународним уговором или прописима државе издавања, и достављају се у преводу легализованог документа на српски језик, који је сачинио овлашћени судски тумач. 
Документа која су издали надлежни органи и институције држава које са Републиком Србијом имају билатералне уговоре којима је легализација укинута, довољно је доставити у преводу на српски језик, који је сачинио овлашћени судски тумач. Списак дражава које са Републиком Србијом имају билатералне уговоре којима је легализација укинута доступан је на сајту www.mfa.gov.rs/sites/default/files/inline-files/bilateralegalizacija.pdf. У овом случају, документа на енглеском, хрватском, црногорском и босанском језику не морају да се преводе.
За документа која су издали надлежни органи и институције држава које нису чланице Хашке конвенције, потребно је да се примени пуна конзуларна легализација. Списак држава потписница Хашке конвенције о легализацији доступан је на https://www.hcch.net/en/instruments/conventions/status-table/?cid=41.
Потврда страног послодавца о радном односу у другој држави и раду на територији друге државе доставља се у преводу на српски језик који је сачинио овлашћени судски тумач.

Остали услови које морају да испуне подносиоци захтева: 
1. да су поднели попуњен захтев за доделу бесповратних средстава и, уколико подносилац планира да преостали део улагања финансира из кредита, захтев за кредит, са потребном документацијом Фонду; 

2. да обављају делатност предвиђену Програмом. Уколико код АПР-а имају регистровану шифру делатности различиту од дозвољене делатности предвиђене Програмом,  услов је да су доставили доказе у складу са Програмом; 

3. да је, уколико подносилац планира да преостали део улагања финансира из кредита, захтев за кредитна средства претходно предложен за одобрење од стране Фонда;
4.  да су поднели оригинал профактуре/предуговора односно понуде за извођење грађевинских радова на основу којих се извршава инвестиционо улагање, издате након расписивања јавног позива и не старији од 30 дана од дана подношења захтева;

5. да су уписани у регистар АПР најраније 1.1. 2020. године;
6. да су у већинском приватном власништву и да нису у групи повезаних лица у смислу Закона о привредним друштвима и Закона о банкама, у којој су неки од чланова средња и велика правна лица у складу са Законом о рачуноводству („Службени гласник РС”, бр.  73/19 и 44/21- др. закон), према финансијским извештајима за 2025. годину;

7. да над њима није покренут стечајни поступак или поступак ликвидације и да се над њима не спроводи поступак са унапред припремљеним план реорганизације (у даљем тексту: УППР) или да на снази нису мере из УППР; 
8. да нису у тешкоћама, у складу са чланом 2. Уредбе о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13, 119/14, 23/21 – др. уредбе, 62/21 – др. уредбе, 99/21 – др. уредбе, 20/23 – др. уредба, 43/23 - др. уредба, 48/23 - др. уредба и 17/2025 - др. уредба);

9. да привредном субјекту није изречена трајна или привремена правноснажна мера забране обављања делатности у последње две године;
10. да су регулисали доспеле обавезе јавних прихода;

11. да подносилац захтева и повезана лица немају доспелих, а неизмирених обавеза према Фонду и другим државним повериоцима;                                                                                                                                                                                                                   

12. да у текућој фискалној години и у претходне две године (односно у 2026, 2025. и 2024. години) заједно са повезаним лицима нису примили државну помоћ и de minimis помоћ чија би висина, заједно са траженим бесповратним средствима и делом државне помоћи садржане у кредиту Фонда, прекорачила износ од 300.000,00 евра; 
13. да предмет финансирања за који се конкурише неће бити финансиран делимично или у целости из било ког другог извора јавних средстава, као и да нису конкурисали или већ добили средства за исто улагање по другим програмима финансијске подршке у виду бесповратних средстава из буџета Републике Србије у 2026. години;

14. да повезаним лицима подносиоца захтева нису у овој години већ одобрена средства по овом Програму;

15. да привредни субјект испуњава све услове из важећих прописа који се односе на обављање предметне делатности, укључујући прописе у области заштите животне средине, радног законодавства и безбедности на раду

16. уколико је предмет инвестиционог улагања адаптација, инвестиционо и текуће  одржавање производног простора или пословног простора, да је објекат на коме се наведени радови обављају у власништву или закупу привредног субјекта, као и да  привредни субјекат има обезбеђен слободан простор и све услове за инсталирање и стављање у функцију машина и опреме која се набавља;
Уколико је објекат који је предмет инвестиционог улагања у закупу, неопходно је да закуп траје минимално 6 месеци дуже од рока отплате кредита односно најмање 24 месеца од датума закључења уговора о бесповратних средствима уколико се вредност инвестиције суфинансира сопственим средствима, као и, да је у уговору о закупу дата сагласност за извођење радова на текућем/инвестиционом одржавању/адаптацији у објекту и да су регулисани међусобни односи између уговорних страна
17. да су евентуалне промене оснивача привредног субјекта, седишта или регистрације огранка (за предузетнике издвојеног места), од значаја за реализацију Програма, извршене пре оглашавања Јавног позива.

У току поступка одлучивања о додели бесповратних средстава користиће се подаци из регистара и евиденција надлежних органа: Агенције за привредне регистре, Пореске управе, Централног регистра обавезног социјалног осигурања и других релевантних регистара.
НАЧИН РЕАЛИЗАЦИЈЕ ПРОГРАМА
 Министарство расписује јавни позив за подношење захтева за доделу бесповратних средстава. Јавни позив, Упутство о начину спровођења Програма и конкурсна документација биће објављени на интернет сајту Министарства: www.privreda.gov.rs и Фонда: www.fondzarazvoj.gov.rs.

Рок за подношење захтева биће дефинисан јавним позивом.
Захтев за доделу бесповратних средстава се подноси истовремено са захтевом за кредит Фонду, и то достављањем попуњеног обједињеног обрасца за пријаву, као и пратеће документације којом се доказује испуњеност услова из овог програма. У случају да се инвестиционо улагање финансира бесповратним средствима и сопственим средствима корисника, Фонду се подноси само захтев за доделу бесповратних средстава као и пратећа документација којом се доказује испуњеност услова из овог програма. 
Фонд ће разматрати захтеве привредних субјеката који су поднели захтев са неопходном конкурсном документацијом, према редоследу пријема захтева. Током поступка обраде захтева, Фонд може захтевати достављање додатне документације и појашњења ради утврђивања испуњености услова Програма. Уколико подносилац захтева не достави тражену документацију у остављеном року, захтев ће бити одбачен.
Ради потпунијег сагледавања квалитета предложене активности и веродостојности података, у поступку оцене захтева може се затражити додатна документација, појашњења предлога и извршити накнадна верификација поднете документације. 
Привредни субјекти могу поднети само један захтев за доделу бесповратних средстава по овом програму код Фонда.  Други захтев може бити поднет у периоду трајања јавног позива, тек након пријема обавештења да је привредном субјекту првобитан захтев одбијен. 

Подносилац захтева може конкурисати за бесповратна средства самостално или за комбиновано финансирање које обухвата бесповратна средства и кредит Фонда. Подносилац захтева који је конкурисао и за кредит Фонда може, до доношења решења о додели бесповратних средстава, писаним путем одустати од захтева за кредит и обезбедити сопствено учешће из сопствених средстава. У случају да подносилац захтева није одустао од захтева за кредит, условно одобрење кредита од стране Кредитног одбора Фонда представља предуслов за доношење решења о додели бесповратних средстава. Коначно одобрење кредита доноси Управни одбор Фонда у складу са прописима којима се уређује рад Фонда, након доношења решења о додели бесповратних средстава.

Акредитоване регионалне развојне агенције (у даљем тексту: АРРА) по потреби обављају теренску контролу, како би констатовале да ли стање на терену код подносиоца захтева одговара наводима у поднетој конкурсној документацији.
Уколико се, на заказаној претходној теренској контроли, не појави оснивач привредног субјекта, који је поднео захтев, захтев неће моћи да се позитивно реши. Уколико се претходном теренском контролом утврди да се на терену већ налази опрема/возило које је предмет финансирања по овом програму, без обзира да ли је исто плаћено или не добављачу, захтев за доделу бесповратних средстава ће бити одбијен.

Захтев за доделу средстава може бити одобрен привредном субјекту само уколико је простор, у коме ће се обављати делатност, функционално опремљен и спреман за обављање делатности или уколико ће исти бити функционално опремљен и спреман за обављање делатности након извођења грађевинских радова на текућем, инвестиционом одржавању и/или адаптацији средствима програма.
Уколико подносилац захтева изврши замену пословног простора, након подношења документације, о којој Фонд није претходно обавештен и није достављен нов уговор о закупу, или ту замену изврши након теренске контроле, захтев за доделу бесповратних средстава може бити одбијен.

Информације о свим примљеним захтевима за доделу средстава, са предлогом за одобрење или одбијање захтева за доделу бесповратних средстава, као и кредитног захтева, уколико је поднет, уз образложење разлога за одобрење или одбијање и комплетну пратећу документацију, Фонд доставља министру привреде. Министар, ценећи предлог Фонда, испуњеност услова Програма и допринос реализацији циљева Програма, доноси решење о прихватању захтева и додели бесповратних средстава, односно решење о одбијању захтева. Решење о прихватању захтева и додели бесповратних средстава садржи обавештење корисника да му се додељује de minimis помоћ. 

Решење министра је коначно и против њега се може покренути управни спор. 
Министар привреде задржава право да не додели бесповратна средства, односно да донесе решење о одбијању захтева у случају сумње да корисник не набавља средства у своје име и за свој рачун, у случају сумње у веродостојност документације, у случају сумње у репутациони ризик привредног субјекта и повезаних лица, као и у случају сумње да се средства набављају у циљу шпекулативних радњи, а не остваривања специфичних циљева Програма. 

Решење о прихватању или одбијању захтева за доделу бесповратних средстава министар привреде доставља Фонду. 

У року од осам дана од дана доношења Одлуке Управног одбора Фонда о кредиту,  Фонд о одлуци о кредиту и решењу о додели бесповратне помоћи обавештава привредни субјекат, а у року до 60 дана од дана достављања одлуке и решења, закључује уговор о додели бесповратних средстава и уговор о кредиту са привредним субјектом. 

У случају да привредни субјекат користи сопствена средства уместо кредитних, Фонд о решењу о додели бесповратних средстава обавештава привредни субјекат у року од 15 дана од дана доношења решења, а у року од 15 дана од дана достављања решења, закључује уговор о додели бесповратних средстава са привредним субјектом.

Датумом закључења уговора се сматра онај датум када је уговор потписан од стране овлашћеног лица Фонда. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава као и од кредита код Фонда, уколико су конкурисали за кредит. Уколико привредни субјект не потпише уговор о кредиту са Фондом, уговор о додели бесповратних средстава закључен са Фондом сматра се ништавим и обрнуто, изузев у случају да корисник користи сопствена средства уместо кредитних средстава.

Уз уговор о додели бесповратних средстава, прилаже се и бланко меница корисника и бланко менице оснивача, које служе као средство обезбеђења за додељена бесповратна средстава у случају да се утврди ненаменско трошење средстава, кршење услова Програма или евентуалне злоупотребе. Након истека рока од две године од закључивања уговора о додели бесповратних средстава, уколико је клијент испунио све обавезе предвиђене уговором о бесповратним средствима, на захтев, враћају се менице које су биле средство обезбеђења за бесповратна средства. 
Прилаже се 5 бланко меница корисника и по две за осниваче, без обзира да ли су оснивачи физичка или правна лица, изузев ако је оснивач страно правно или физичко лице или има мање од 5%удела..
По закључењу уговора о додели бесповратних средстава и након успостављања свих инструмента обезбеђења по уговору о кредиту, Фонд  ће, у року од 15 дана од дана успостављања инструмената обезбеђења, уплатити одобрена бесповратна средства директно на наменски рачун корисника, а на основу захтева корисника и валидне документације за пуштање. У случају да привредни субјекти користе сопствена средства уместо кредитних, дужни су да најпре уплате сопствена средства добављачима и доставе доказе Фонду, најкасније у року од два месеца од потписивања уговора са Фондом. Након тога, Фонд ће на основу захтева корисника и валидне документације за пуштање средстава уплатити одобрена бесповратна средства директно на наменски рачун корисника.  

Након доношења решења, добављач, намена и вредност улагања  не могу се мењати осим у посебно оправданим случајевима на образложен захтев корисника који је дужан да га, преко Фонда, достави на сагласност.

У случају да је захтев  оправдан, а мења се вредност улагања Министар доноси решење о измени претходно донетог решења о додели бесповратних средстава уколико одобрена промене то захтева, а Фонд, потписује анекс Уговора са крајњим корисником.

Уколико је насталом променом повећана вредност улагања, разлику је дужан да уплати корисник средстава и о томе достави доказе, а ако је променом утврђен нижи износ од износа одобрених средстава, корисник је дужан да разлику врати Фонду.

Уколико корисник услед измењених околности промени добављача, намену или вредност улагања без сагласности, уговор ће бити раскинут и корисник је у обавези да Фонду врати бесповратна средства.
Министар одлучује о свим накнадним захтевима корисника за изменама, услед наступања непланираних околности. Уколико се изменама услед наступања непланираних околности не утиче на промену намене средстава или повећања износа одобрених бесповратних средстава, о истим може одлучивати Фонд, али ће Фонд редовно извештавати Министарство о насталим изменама. Замена добављача или извођача радова је могућа само услед више силе (клијент мора да достави писмено обавештење од добављача/извођача радова да није у могућности да испоручи опрему/возило или реализује грађевинске радове) и само за опрему/возило која има исту намену као и за ону за коју су средства одобрена. Изузетно клијент може поднети захтев за промену намене опреме/возила која је у функцији обављања делатности, уз адекватно образложење о коме одлучује Министар. Уколико је нова цена опреме/возила из достављене профактуре већа од износа одобреног кредита и бесповратних средстава, корисник је у обавези да пре пуштања средстава достави доказ да је на рачун испоручиоца опреме/возила уплатио износ разлике у цени. Уколико је нова цена опреме/возила из достављене профактуре мања од износа одобреног кредита и бесповратних средстава, корисник средстава је у обавези да разлику у цени врати. Уколико клијент изврши измену без претходне сагласности Министра или Фонда, сматраће се да је ненаменски употребио додељена средства и уговор ће бити раскинут. 
Уколико се на заказаној теренској контроли за утврђивање наменског коришћења одобрених и додељених средстава не појави законски заступник корисника, уговор ће бити раскинут.

Изузетно, уколико дође до наступања ванредних околности (пожара, поплава и др.), у периоду до две године, од дана закључења уговора о додели бесповратних средстава, где је дошло до уништења предмета финансирања, клијент може поднети захтев за отпис бесповратних средстава, уколико није у могућности да наплати средства преко осигурања, о коме одлучује министар привреде. 
Захтев за отпис бесповратних средстава, у случају наступања ванредних околности односно уништења предмета финансирања, подноси се Министарству привреде, а о истом одлучује министар привреде. Поред захтева, клијент подноси и релевантну документацију којом доказује да до ванредне околности није дошло његовом кривицом, као и да не може да наплати средства од осигурања.
Министар може, на образложен захтев корисника средстава, донети одлуку о делимичном или потпуном отпису обавезе враћања бесповратних средстава у случају наступања ванредних околности које су објективно утицале на могућност извршења уговорних обавеза. Ванредним околностима у смислу овог програма нарочито се сматрају:

1. догађаји који имају карактер више силе (елементарне непогоде, поплава, пожар, и сл.), услед којих је предмет инвестиције уништен или трајно онемогућен за коришћење, уколико корисник није у могућности да наплати средства преко осигурања;

2. озбиљна болест, трудноћа, породиљско одсуство или други лични разлози оснивача, предузетника или одговорног лица, који су довели до привремене или трајне немогућности обављања делатности;

3. друге околности изузетне природе које су значајно утицале на пословање корисника и извршење уговорних обавеза, које министар оцени као оправдане.

Приликом одлучивања министар узима у обзир све релевантне чињенице и доказе, нарочито узрочну везу између насталих околности и немогућности извршења обавеза, као и степен одговорности корисника.
Корисник је у обавези да инвестиционо улагање заврши најкасније у року од 12 месеци од закључења Уговора о додели бесповратних средстава.

У случају раскида уговора, услед ненаменског трошења средстава, кршења услова Програма или злоупотреба, корисник је у обавези да врати бесповратна средства и кредитна средства, уколико их је користио, у остављеном року. Уколико то не учини, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима.
Корисник средстава  је у обавези да врати одобрена бесповратна средства и кредита Фонду, ако је кредит исплаћен, у случају да, у периоду од две године, од дана закључења  уговора о додели бесповратних средстава са Фондом:

1) обрише из регистра предузетничку радњу, односно покрене поступак ликвидације или стечаја привредног друштва; 

2) отуђи предмет инвестиционог улагања или исти да у закуп;

3) није привредно активан и не доставља уредно финансијске извештаје, осим у изузетним ванредним околностима, разрађених у Упутству.

4) изврши промену оснивача повратника или смањи проценат његовог власништва  испод 50% осим у смртним случајевима, случајевима спречености за рад услед теже болести и у изузетним ванредним околностима (услови под којима је ово ближе уређено дато је у Упутству о спровођењу Програма). 
Уколико корисник изврши превремену отплату кредита након рока од две године онда он  нема обавезу повраћаја бесповратних средстава.

У случају да се утврди ненаменско трошење средстава, непоштовање уговорних обавеза или евентуалне злоупотребе, Фонд проглашaва обавезе по исплаћеним средствима (кредитним и бесповратним) доспелим и обавештава корисника да у року од осам дана од пријема обавештења има могућност да врати пласирана средства, како средства кредита тако и бесповратна средства. У случају када корисник кредита не наведе која средства враћа (не наведе позив на број) првенствено се намирују бесповратна средства. 

Уколико Фонд прогласи обавезе по Уговору о кредиту доспелим, због неплаћања или неког другог разлога који не представља кршење одредби овог програма, корисник средстава неће бити у обавези да врати бесповратна средства.

У случају да корисник не врати пласирана бесповратна средства односно средства кредита, у датом року, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења  обавеза  доспелим. Средства кредита наплаћују се из одређених средстава обезбеђења која су дата у складу са уговором о кредиту, а бесповратна средства се наплаћују из одређених средстава обезбеђења која су дата у складу са уговором о бесповратним средствима. 
У случају да се утврди да корисник средстава у току грејс периода односно у року од 12 месеци од дана закључења уговора, мањи део, односно максимално до 20% одобрених средстава није оправдао и/или их је искористио ненаменски, Фонд шаље обавештење кориснику средстава да, у року од десет дана од датума обавештења, достави документацију за правдање средстава, уколико су средстава утрошена, или да врати Фонду сва неискоришћена и/или сва ненаменски искоришћена средства, и то сразмерно бесповратна и кредитна средстава, уколико их има. Уколико то не учини, корисник средстава има обавезу враћања целокупног износа бесповратних средстава, увећаног за законску затезну камату која се обрачунава од датума проглашења обавеза доспелим, а уколико је користио и кредит, он се проглашава доспелим.  
Заштита података о личности

Сви подаци о личности који буду достављени Фонду за развој Републике Србије и Министарству привреде обрађиваће се искључиво у сврху спровођења овог програма и Јавног позива, у складу са законом којим се уређује заштита података о личности.

Ради провере испуњености услова за доделу бесповратних средстава и контроле извршења уговорних обавеза, Министарство обрађује податке о личности лица повратника ради утврђивања да лице испуњава услове прописане овим програмом. 
Правни основ за обраду података је обављање послова од јавног интереса и извршавање законских овлашћења Министарства и Фонда у области спровођења програма финансираних из буџета Републике Србије, у складу са законом којим се уређује заштита података о личности и другим релевантним прописима.

Министарство и Фонд обрађује само податке који су неопходни за остваривање наведене сврхе, и то нарочито: име и презиме, јединствени матични број грађана, податке којим се потврђују услови за повратнике дефинисани Програмом. 

Подаци се чувају у роковима прописаним прописима којима се уређује буџетско пословање и архивска грађа.
Обавезе корисника током надзора и контроле наменског коришћења средстава 

Надзор и контролу наменског коришћења средстава врши Фонд. У спровођењу контроле наменског коришћења средстава техничку помоћ Фонду пружају акредитоване регионалне развојне агенције (у даљем тексту: АРРА).


Корисник средстава дужан је да Фонду достави доказe о извршењу планираног улагања, као и да обавести Фонд о свим променама које су од значаја за реализацију уговора, у року од 8 дана од дана настанка промене.
 
Корисник средстава је у обавези да Министарству, Фонду, АРРА и Комисији за контролу државне помоћи, у сваком тренутку, од подношења захтева до истека две године од закључења уговора, омогући теренску контролу и увид у документацију потребне ради потпунијег сагледавања захтева и контроле реализације. 
Пријем захтева се врши преко Портала Фонда за развој РС који се налази на сајту Фонда.

